અમદાવાદ ક્રાઈમ બ્રાન્ચના તાબામાં આવતી મહિલા ક્રાઈમ બ્રાન્ચ અને સ્પેશિયલ ઈન્વેસ્ટિગેશન ટીમની એક ટુકડી આજે ગૌરવ, વૃષભ અને યામિનીને લઈને આજે FSL કચેરીએ પહોંચી હતી. FSL કચેરી તરફથી અપાયેલા સમય અનુસાર સવારે ૧૧ વાગ્યાથી ત્રણે’ય આક્ષેપિતોની પ્રાથમિક પૂછપરછ અને મેડિકલ તપાસણી શરૂ કરવામાં આવી હતી. સૂત્રોએ જણાવ્યું કે, પોલીસની માગણી મુજબ નાર્કો ટેસ્ટ, લાઈ ડીટેક્શન ટેસ્ટ અને બ્રેઈન ઇલેક્ટ્રીકલ ઓસીલેશન સીગ્નેચર પ્રોફાઇલ (BEOS) કરવાની કામગીરી કરાશે. આવતીકાલ, મંગળવારે પણ ત્રણે’ય આક્ષેપિતો સાથે પોલીસની ટુકડીને FSL કચેરીએ બોલાવવામાં આવ્યાં છે. FSLની ટીમ આક્ષેપિતોને પુછવાના સવાલોની યાદી તૈયાર કરશે અને પોલીસની ગેરહાજરી વચ્ચે લેબોરેટરીમાં તમામ લોકોના ટેસ્ટ કરાશે. આ ટેસ્ટની પ્રક્રિયા આવનારા ચારથી સાત દિવસ દરમિયાન ચાલશે. ટેસ્ટના જે રિઝલ્ટ આવશે તેનો રિપોર્ટ અમદાવાદ ક્રાઈમ બ્રાન્ચને ‘બંધ કવર’માં મોકલવામાં આવશે તેમ FSLના સૂત્રોએ જણાવ્યું હતું.